The Life of a Showgirl

The Life of a Showgirl ialah album studio kedua belas oleh penyanyi-penulis lagu Amerika Syarikat, Taylor Swift. Album itu dilancarkan pada 3 Oktober 2025 melalui syarikat Republic Records. Swift merakamnya di Sweden bersama penerbit Max Martin dan Shellback, Jelajah Eras peringkat Eropah pada pertengahan 2024.

Diilhamkan oleh jelajah dan hubungan romantiknya dengan pemain bola sepak Travis Kelce, Swift menganggap The Life of a Showgirl sebagai album yang bertenaga dan meriah, yang mencerminkan keadaan fikirannya yang berjaya. Album itu merupakan rakaman pop lembut dan rock lembut tentang kemasyhuran dan kepuasan hati dalam cinta. Sabrina Carpenter turut menjadi penyanyi penampilan untuk lagu dengan tajuk yang sama. Swift menggunakan arahan seni yang ranggi dan diinspirasikan oleh gadis panggung untuk album itu, bekerjasama dengan jurugambar fesyen Mert dan Marcus. Para wartawan menyifatkannya sebagai estetika visual yang paling provokatif dan glamor dalam kerjaya Swift.

Swift mengumumkan The Life of a Showgirl di siar pod Kelce, New Heights pada bulan 13 Ogos 2025. Di samping album itu, runut pembukaan "The Fate of Ophelia" telah dilancarkan sebagai single utama. Satu filem promosi, The Official Release Party of a Showgirl, telah ditayangkan secara terhad di lebih daripada 50 wilayah dan menduduki tempat teratas dalam pecah panggung Amerika Syarikat. Album ini telah menimbulkan pertikaian para pengkritik muzik; pujian ditujukan kepada bunyinya yang ringan dan liriknya yang riang, manakala kritikan menyebutnya sebagai regresi daripada karya Swift sebelumnya.

The Life of a Showgirl menduduki tempat teratas dalam carta album merentasi Amerika, Eropah dan Asia Pasifik. Di Amerika Syarikat, ia menjadi album terlaris dalam sejarah, mencatatkan lebih 4 juta unit setara album pada minggu pertamanya, termasuklah lebih 3.4 juta jualan tulen. Album itu menjadi album nombor satu ke-15 Swift di carta Billboard 200—terbanyak bagi mana-mana penyanyi solo. Lagu-lagu di dalam album itu, yang diketuai oleh "The Fate of Ophelia", menduduki 12 tempat teratas dalam carta-carta single di Amerika Syarikat, Australia dan Kanada. The Life of a Showgirl telah diperakui dengan berbilang platinum di Amerika Syarikat, Australia, Kanada, New Zealand dan United Kingdom.

 Latar belakang dan perkembangan 
Taylor Swift telah melancarkan album studio kesebelasnya, The Tortured Poets Department pada 19 April 2024. Album itu menghabiskan 17 minggu di puncak carta Billboard 200 AS dan merupakan album terlaris global pada tahun 2024. Untuk mempromosikan The Tortured Poets Department, Swift memasukkan senarai set lanjutan untuk  Jelajah Eras di peringkat Eropah dan terakhir di Amerika Utara, yang berlangsung dari Mei hingga Disember 2024. Jelajah ini mempunyai dampak budaya dan sosioekonomi yang besar, dan menjadi jelajah dengan kutipan tertinggi sepanjang masa.

Swift menulis dan menerbitkan album studio kedua belasnya, The Life of a Showgirl, bersama-sama dengan Max Martin dan Shellback yang sebelum ini pernah bekerjasama dengannya untuk album-album Red (2012), 1989 (2014) dan Reputation (2017). Kerjasama itu bermula selepas beliau bercakap dengan Martin semasa persembahan Jelajah Eras di Stockholm pada bulan Mei 2024, menyatakan "Saya ingin berasa bangga dengan album ini seperti halnya dengan Jelajah Eras, dan atas sebab yang sama." Beliau pergi ke Sweden di sela-sela perhentian pusingan Eropah jelajah konsert itu pada bulan-bulan berikutnya untuk merakam The Life of a Showgirl di MXM dan Shellback Studios di Stockholm,, juga semasa hari Krismas selepas tamatnya jelajah itu. Swift menyebut bahawa apabila dia bertemu kembali dengan Martin dan Shellback untuk mengerjakan album itu, mereka semua telah memperoleh lebih banyak "kecekatan" berbanding sebelum ini dan "membawa beban yang sama sebagai pencipta".

Penciptaan album itu merupakan matlamat jangka panjang Swift: "Fokus dan disiplin seperti itu dalam mencipta suatu album dan mengekalkan piawai yang tinggi adalah sesuatu yang saya ingin lakukan sejak sekian lama". Beliau memilih pendekatan yang tekal secara tematik untuk The Life of a Showgirl, percaya bahawa menyingkirkan atau menambah mana-mana runut akan mengubah intipati album tersebut. Lagu pertama yang ditulis untuk The Life of a Showgirl ialah "Elizabeth Taylor". Swift menulis baris ulangnya setelah mendapat "ledakan inspirasi secara tiba-tiba" dan beliau merakamkan draf pada piano dan menghantarnya kepada Martin dan Shellback, di mana mereka berdua memberikan reaksi positif. Runut terakhir yang ditulis ialah "Wish List" (Senarai Hajat), yang Swift gambarkan sebagai "karya terakhir" album tersebut. Syarikat rakamannya, Republic Records tidak menyedari tentang The Life of a Showgirl sehinggalah album itu siap dan bahan promosinya telah dihasilkan.

 Penggubahan 
 Muzik dan seni kata lagu 
The Life of a Showgirl ialah sebuah album pop, rock lembut dan pop lembut, dengan pengaruh rock country dan pop disko 1980-an serta tekanan grunge, rege dan trap. Swift menguji kaji dengan genre-genre seperti disko di dalam "Wood" (Kayu) dan R&B dalam "Honey" (Sayang); kedua-dua runut itu menampilkan susunan alat muzik hon yang menonjol. Menurut John Wohlmacher dari Beats Per Minute, intonasi dan penggubahan The Life of a Showgirl berakar dalam tradisi muzik country. Runut-runut di dalam album ini secara umumnya didorong oleh penggubahan yang condong ke gelombang baharu, penyusunan muzik genderang serta irama dorongan, yang dicirikan dengan dram rock lembut atau rentak hip-hop tahun 1970-an. Penerbitan derap atasnya mengikuti bentuk rangkap–korus standard. yang menggabungkan piano, gitar akustik, gitar keluli pedal, banjo, pensintesis, alat muzik bertali, papan nada staccato dan pemancaragaman halus. Vokal Swift dirakamkan secara berlapis dan baris ulang akhir bagi kebanyakan runut berakhir dengan vokal ad lib. Lagu-lagu dalam album itu secara umumnya ialah pop tempo pertengahan dan balada rock lembut, berbeza dengan karya kolaborasi yang sebelumnya bersama Martin and Shellback dengan susunannya yang lembut dan bernuansa, tempo yang tenang serta penerbitan yang bersekitaran dan minimalis.

 Senarai runut 

 Catatan 
 George Michael juga diberikan kredit sebagai penulis untuk "Father Figure" kerana runut ini mengandungi sisipan daripada lagu Michael, "Father Figure" (1987).

 Rujukan 

Kategori:Album Taylor Swift
Kategori:Album 2025